Source: https://spisiakoviny.eu/import/najvyssi-sud-usa-povolil-vyuzitie-penazi-pentagonu-na-trumpov-mur-na-hranici-s-mexikom/73725
Timestamp: 2020-02-22 03:14:35+00:00
Document Index: 2368244

Matched Legal Cases: ['súd ', 'súd ', 'súd ', 'súd ', 'súd ', 'súd\n', 'súd ']

Najvyšší súd USA povolil využitie peňazí Pentagonu na Trumpov múr na hranici s Mexikom - Spišiakoviny.eu
Úvod > Článok: Najvyšší súd USA povolil využitie peňazí Pentagonu na Trumpov múr na hranici s Mexikom
Published date 27. júla 2019
27.7.2019 (Webnoviny.sk) – Americký najvyšší súd umožnil administratíve prezidenta Donalda Trumpa využiť milióny dolárov zo zdrojov Pentagonu na vybudovanie častí múru na hranici s Mexikom.
V prospech tohto kroku sa vyjadrilo päť konzervatívnych sudcov, zatiaľ čo zvyšní štyria liberálni sudcovia boli proti, píše agentúra AP.
Rozhodnutie súdu umožňuje administratíve začať prácu na štyroch kontraktoch financovaných peniazmi z ministerstva obrany v Arizone, Kalifornii a Novom Mexiku. Zdroje na projekty, ktoré predstavujú zhruba 2,5 miliardy dolárov (v prepočte 2,2 miliardy eur), predtým zmrazili súdy nižšej inštancie.
Veľké víťazstvo pre Trumpa
Výstavba múru na hranici s Mexikom bola veľkým sľubom v Trumpovej kampani pred voľbami v roku 2016. Prezident verdikt najvyššieho súdu prijal ako veľké víťazstvo.
„Najvyšší súd Spojených štátov zvrátil príkaz súdu nižšej inštancie, umožnil pokračovanie s múrom na južnej hranici. Veľké víťazstvo pre bezpečnosť hraníc a právny poriadok,“ napísal Trump na sociálnej a mikroblogovacej sieti Twitter.
Predsedníčka Snemovne reprezentantov amerického Kongresu, demokratka Nancy Pelosi v piatok vydala vyhlásenie, v ktorom Trumpa obvinila, že sa usiluje „oslabiť pripravenosť našej armády a kradnúť od našich mužov a žien v uniformách, aby mohol minúť miliardy na zbytočný, neefektívny múr, ktorý Kongres na obojstrannom základe opakovane odmietol financovať“.
Rozhodnutie najvyššieho súdu podľa nej „podkopáva ústavu a právo“. Líder demokratov v Senáte Chuck Schumer zase rozhodnutie súdu označil za „veľmi poľutovaniahodné a nezmyselné“.
Kongres schválil menej peňazí
Prípad, v ktorom rozhodoval najvyšší súd, začal po 35-dňovom čiastočnom vládnom shutdowne, ktorý nastal ešte v decembri minulého roka. Trump ukončil shutdown vo februári po tom, čo mu Kongres schválil zhruba 1,4 miliardy dolárov na financovanie múru.
On však chcel až 5,7 miliardy dolárov, a preto vyhlásil stav núdze, aby na výstavbu častí múru mohol čerpať peniaze z iných vládnych zdrojov vrátane financií Pentagonu. Využitie peňazí ministerstva obrany mu v máji zablokoval súd nižšej inštancie a začiatkom júla zmrazenie zdrojov potvrdil aj odvolací súd.
Viac k témam: hranica USA – Mexiko, múr, Najvyšší súd
Zdroj: Webnoviny.sk – Najvyšší súd USA povolil využitie peňazí Pentagonu na Trumpov múr na hranici s Mexikom © SITA Všetky práva vyhradené.
MúrTrumpUSA Správy​Svet
Rusko nasleduje USA, odstupuje od zmluvy o jadrových zbraniach a začne vyvíjať nové rakety
Video: Americká a ruská vojnová loď sa takmer zrazili v Pacifiku, jedna strana viní druhú
V meste spadol múr, ktorý stál veľa peňazí
Prezident Trump údajne uvažuje, či by Spojené štáty nemohli od dánskej vlády kúpiť Grónsko
Sagan obháji rekordný zelený dres na Tour de France aj keby do Paríža prišiel „na zadnom“
Cestovky aj uprostred leta ponúkajú last minute zájazdy, oproti vlaňajšku je ich menej